G., Dei gratia Senonensis archiepiscopus, omnibus ad quos littere iste pervenerint, in Domino salutem. Notum fieri volumus quod nobilis vir, Petrus, comes Nivernensis, veniens ante nos, concessit et laudavit donationem quam pater suus fecerat ecclesie Escarliensi de X libris Parisiensibus, singulis annis, in pedagio Castri-Rainardi percipiendis, in initio Quadragesime. Quod si de pedagio deficeret ne X libre ille redderentur, de aliis redditibus ejusdem castri restituerentur. Rogavitque predictus comes quod, si ipse in aliquo contrairet dono illi utramque terram ejus excommunicationi subjiceremus. Nos itaque, precibus ejus annuentes, cartam istam annotari fecimus et sigilli nostri impressione muniri. Actum, anno Verbi incarnati Mº Cº octogesimo VIIIº. Data, per manum magistri cancellarii nostri.